चंडीगढ़ एयरपोर्ट से दुबई के लिए भरनी थी उड़ान; पूछताछ के बाद घर भेजा, फ्लाइट हुई मिस
Punjabi Singer Mankirat Aulakh Sidhu Moosewala Murder NIA | Chandigarh Airport Dubai Flight  भारत की इन्वेस्टिगेशन एजेंसी NIA ने शुक्रवार शाम चंडीगढ़ पर पंजाबी सिंगर मनकिरत औलख को दुबई जाने से रोक लिया। वह दुबई एक शो करने के लिए जा रहे थे। इस दौरान उनसे पूछताछ की गई।
भारत की इन्वेस्टिगेशन एजेंसी NIA ने शुक्रवार शाम चंडीगढ़ के शहीद भगत सिंह इंटरनेशनल एयरपोर्ट पर पंजाबी सिंगर मनकीरत औलख को दुबई जाने से रोक लिया। वह दुबई एक शो करने के लिए जा रहे थे। इस दौरान उनसे पूछताछ की गई। वापस घर पहुंचने के बाद मनकीरत औलख ने वीडियो सोशल मीडिया पर डाल कर अपने दुबई शो के रद्द होने की जानकारी भी दी।
मिली जानकारी के अनुसार मनकीरत औलख शुक्रवार शाम दुबई के ‘वी’ क्लब में शो करने के लिए चंडीगढ़ से रवाना होने वाले थे, लेकिन जब वह चंडीगढ़ एयरपोर्ट पर इमिग्रेशन के लिए पहुंचे तो NIA की टीम वहां पहले से मौजूद थी। एयरपोर्ट पर मनकीरत औलख को रोक लिया गया। NIA ने उनसे पूछताछ की और अंत में देर शाम उन्हें उनका पासपोर्ट वापस कर दिया गया। फ्लाइट चले जाने के बाद मनकीरत को वापस अपने फ्लैट में आना पड़ा।
सोशल मीडिया पर वीडियो डाली 
मनकीरत औलख ने रात अपने सोशल मीडिया अकाउंट पर अपनी वीडियो रिकॉर्ड करके डाली। जिसमें उन्होंने दुबई में अपने फैंस से माफी मांगी। उन्होंने शुक्रवार चंडीगढ़ से उड़ान ना भरने का कारण तो स्पष्ट नहीं किया, लेकिन टेक्निकल रीजन बता कर पल्ला झाड़ लिया। इसके साथ ही बताया कि जल्द ही वह इस शो के लिए नई डेट्स घोषित करेंगे।
पूछताछ पर चुप रहे मनकीरत औलख
इस घटना के बाद न ही मनकीरत और न ही NIA ने इस बारे में विस्तृत जानकारी दी है। NIA ने मनकीरत को क्यों रोका और उनसे किस मामले में पूछताछ की गई, इसके बारे में अभी कुछ भी स्पष्ट नहीं बताया गया है।
बता दें कि सिद्धू मूसेवाला के कत्ल मामले में मनकीरत से NIA पहले ही पूछताछ कर चुकी है। वहीं दूसरी तरफ, मनकीरत वही सिंगर हैं, जिन पर सिद्धू मूसेवाला के पिता बलकौर सिंह शक जाहिर करते हैं।